Vištyčio mokykla

**Vištyčio mokykla** – buvusi dieninė, savarankiško mokymosi bendrojo lavinimo mokykla Vištytyje (Vilkaviškio raj.), vykdžiusi pradinio, pagrindinio papildomo ugdymo programas lietuvių kalba. Įstaigos kodas 190487683. Steigėjas – Vilkaviškio rajono savivaldybės taryba. Dabar tai Gražiškių gimnazijos skyrius.

## Istorija

1570 m. Ldk Žygimantas Augustas suteikė Vištyčiui Magdeburgo teises, pagal kurias Vištytyje turėjo būti įsteigta mokykla. Kaip ši mokykla veikė, nėra išlikę žinių. Žinoma tik tiek, kad 1781 m. joje mokėsi 8 miestiečių vaikai, 1784 m. – 10 miestiečių, 2 valstiečių ir 2 bajorų vaikai.

1900–1914 m. Vištytyje veikė pradžios mokykla, kurioje buvo mokoma rusų ir vokiečių kalbomis. 1912–1913 m. veikė ir žydų mokykla, joje mokėsi apie 50-60 vaikų. Nuo 1915 m. vėl atidaryta mokykla, kurioje buvo mokoma tik vokiečių kalba. 1921 m. atidaryta 4 klasių progimnazija. 1927 m. progimnazija uždaryta, liko tik pradžios mokykla, veikusi iki 1939 m.

1945 m. vasario 20 d. atidaryta pradinė mokykla, nuo spalio 1 d. progimnazija. Direktoriumi paskirtas mokytojas Česlovas Vyzas. 1953 m. mokykla persikėlė į buvusią pasienio komendantūrą. 1949–1950 m. m. progimnazija pertvarkyta į septynmetę mokyklą, nuo 1954–1955 m. m. pradėjo peraugti į vidurinę. 1958 m. pavasarį baigė pirmoji abiturientų laida (14 mokinių). 1970 m. spalio 31 d. atidarytas naujas mokyklos priestatas.

Vištyčio vidurinėje mokykloje mokėsi 200 mokinių, buvo 11 klasių. Tuo metu mokykloje veikė įvairūs būreliai. Mokytojas S. Rugienius buvo subūręs du chorus – spaliukų ir mergaičių chorą. 1964–1977 m. jis vadovavo dar ir pučiamųjų instrumentų orkestrui, kuris skynė laurus jaunimo festivaliuose, rajoninėse dainų šventėse. Jaunuolių šokių kolektyvui ilgus metus vadovavo mokytoja A. Zdanavičienė. Jos paruošti kolektyvai keturis kartus dalyvavo respublikinėse dainų šventėse. Veikė sporto, gamtininkų ir kiti būreliai.

1995 m. įkurtas mokyklos muziejus, kuriame kaupiama kraštotyrinė medžiaga, surinkta kraštotyrininkų-mokinių ir mokytojų, kuriems vadovavo Birutė Mardosaitė. 2002 m. regioninėje mokyklos muziejų apžiūroje muziejus laimėjo pirmąją vietą ir buvo apdovanotas diplomu. Po ilgokos pertraukos atkurtas pučiamųjų instrumentų orkestras, kuriam vadovavo Kybartų pučiamųjų instrumentų orkestro vadovas Antanas Ziegoraitis, dabar vadovauja Saulius Mickevičius. Jaunųjų šokių poras grakštaus šokio meno moko mokytoja Janina Vasaitienė. Aktyvia veikla pasižymi 1998 m. įkurtas Valančiukų būrelis, jaunųjų šaulių, skautų, sporto, miško bičiulių, keramikų ir pynėjų būreliai. Mokyklai buvo suteiktas lietuvybės ir gimtosios kalbos puoselėtojo Petro Kriaučiūno (1850–1916), gimusio Vištyčio apylinkėse, vardas.

XXI a. 2-ajame dešimtmetyje mokykla tapo daugiafunkciu centru. 2020 m. ji prijungta prie Gražiškių gimnazijos kaip skyrius.

## Direktoriai
* Kazys Černius
* 1945 m. Česlovas Vyzas
* 1949 m. Marijonas Šventoraitis
* Česlovas Virškus
* Algirdas Merkevičius
* Zigmas Vasaitis

## Žymūs mokytojai
* S. Rugienius, A. Zdanavičienė, Birutė Mardosaitė, Zita Zokaitytė, Antanas Ziegoraitis, Saulius Mickevičius

## Žymūs mokiniai
* Daiva Kalinauskaitė-Bigelienė, chemijos mokslų daktarė
* Gintautas Grabauskas, biologijos mokslų daktaras

## Šaltiniai